钦定古今图书集成/历象汇编/历法典/第085卷 > 《新法历书一》 > 图
## 钦定古今图书集成/历象汇编/历法典/第085卷 > 《新法历书一》 > 图

凡仪上诸圈，因以显诸曜之行者，必分为三百六十
平度，或尽书，或止以一象限。〈九十度〉为度。其圈之大小，
则以所分平与不平有别。大者必平分，其仪体有六
焉。如两道、两过极圈子午及地平圈，而地平子午，恒
定不移。小者即在大圈之左右，与大圈为平行，原无
定数，任意多寡之，惟以利用取规焉。凡旋转之圈，俱
贯入子午南北二处，而承子午圈者，地平也。地平圈
平，置架上不动，而子午圈则可上可下，以应各方北
极出地之度。承架短柱，任用几端，第须长短必等，总
期上为极平，以负地平耳。架下设一罗针，以审方位。
子午圈内安一时盘，取本圈能切时刻。详见后《制法》
中。

浑天仪之原

一天为大圆，地实居其中心。　天在最外，能范围乎
万物，则必有最宽之界以容物于内，其为“独圆形”也
必矣。且又旋转不停，动无滞碍，恒如是而未尝出乎
其界，犹得不谓之圆乎？论其体之精微，超越有形之
美，宜乎有形之物，美好完全，自与天体应。总之，以容、
“以动”、以体，俱足为圆形之征。如此，故分天体而为日、
为月、为星，亦莫非圆形焉。何也？以到处所现之象，无
不具有圆体耳。就其本行论之，各曜在小轮上，去离
左右，曾未变弧面，而太阴、太白俱有上下弦，岂非圆
形在中，渐显借日之光以为完缺乎？

地在天之中心，故天体旋转，恒半出地平，上半在其
下，因知地未尝偏左右也。其昼夜长短，无他原可征，
独见其夏之日、冬之夜相较皆等。或距春秋分前后
两日，此所加必彼所减，则距赤道内外必等，因知地正居赤道圈下，又未尝偏内外矣。试使地果不居天
中，何以太阴对日而望，必相距半天而始食于地景
乎。何以《四大原行》中，轻重诸物，以去天远近为趋避
之规乎。

轻者求在上，与天近。愈轻愈就近矣。重者求在下，与天远，愈重愈远而趋至中心矣。今之重物，惟以倚地为恒规，而地岂不居天之中乎。

或曰：“人视日月出没，似在其近处，则在地平左右之
天，未必与天顶等。”曰：“人从此处视彼远物之界，必中
有实体，可以约略其远。不然，则远近无从可得。今自
地平至日月出没之界，浑无实体以间之，故若与天
近，且若与天接矣。试令一人立河之东，一人立河之
西，使从远处视之，祗觉两人并立，不复知两人中尚”
有河焉，因知人目视远易乱，而视天亦然。故见恒星
在地平，与在天顶小大等。其测之也，则在地面如在
地心。此其故何哉？盖天之大地实无与之比，且若不
能分之一点焉，虽距目远近，其差为地半径。〈约一万五千里〉
而毕竟见。与测了无异耳。

一。天之旋行不一，故设有多圈。天地共一心，在万
有形物之中，以过心之径线为枢，以两界至天上为
两点，乃其极之旋动无终始界。夫距两极愈远，势愈
宽而行愈速，在上者能带下以旋，此宗动所原矣。既
为宗动，一切在下诸天随之以行，故以赤道之两极
为共极，而日月星所繇以出没，昼夜所繇以攸分也。
又在下诸天，各有旋转，各有枢有极，总依黄道南北
极为极，因以见恒星及诸曜，各有本行，各行有迟速
不等，故上下设有多重，次第布列。而最上者为宗动
天，经星天次之，纬星天又次之，太阳居其中，土木火
居其上，金水月居其下，若层叠包裹之也。或不以右
旋论本行而止。设七政俱随宗动左旋，微有迟速不
同焉。则即以各行度不及满一周天者。以当本行。其
理一也。

或曰：“经纬诸星，各有本行，各行又自有异，何从而知
之？”曰：“以人目共足证也。如日月五星，彼此相离相近，
或在赤道内外，随时不一，或距恒星与极远近无定，
人虽至愚，谁不见之？则从此累测前后所得，渐有其
数。反复推求，大概恒星七十年行一度，与恒星稍近
者为土星，三十年一周天。次木星行十二年次火星，
二年，次日，次金、水星，俱一年。”下。此则“月也，为二十七
日有奇而一周天。”盖距地愈远，去《宗动》愈近，得本行
较迟，而随宗动反行速矣。

一，天之旋动，共归二等，惟宗动与本行而已。　凡移
物使动，必以所至之限别之，远近迟速，皆倚赖者也。
今天之旋行，虽各迟速不同，尚不至为异类，无可止
限。又天左右并行，若相反而不害其为异盖？缘黄赤
二极不一，故今依赤极左旋。此在下诸天所同，必二
十四小时一周乃下以从上者，正如舟行水面，并渡
所载之人，使之与岸远耳。又依黄极右旋各天，迟速
不等，故曰“本行。”乃因下以逆上者，正如舟本顺流而
行，而所载之人，则自舟首至尾为退行耳。试以玻璃
瓶注水其中，令在内之水右旋而却转。瓶左旋则必
见水随瓶转，而实已右旋矣。是瓶其宗动之西行，而
水本向东者，乃亦随而西耳。

一地，与海并，浑得圆形。　论东西圆，即以诸曜出没
征向。使形非圆，而或方、或平面，或多平面，则凡居同
面者，宜同时见诸曜之东出，而今不然也。又或为中
凹形，则在西先见者，宜在东反后见。又或其面长圆
如柱，或三角等形，面向东西，底向南北，则宜近两极，
恒见与不恒见之星，必到处皆同。北方见北斗未入，
南方，亦因之。又或本形面向南北，底向东西，则亦宜。
诸星出没，尽面必同时，而今俱不然也。是除浑圆一
形，无能合诸曜东西行之景也。

论南北圆，即以两极出入征。设地为平面，或四平面、
方形，或角平面等形，则凡居同面者，宜见此极出地
之度，与彼极入地之度，远近总如一。设地南北中凹，
则宜距极近反见之低，距极远反见之高，又设面为
长形，即无异于前论，而今亦不然也。且于两极高庳
之度，较于地面进退之广，有定比例，而知地体必为
圆形无疑矣。至若海附地以为圆，与地同理。漂海者
每见岛从远望之，有若山巅，渐近之而后知其为岛
也；是亦圆形之一征也。

或曰：“地与海之圆，亦各自为圆形，未必并为一球。”曰：
“合地与海为一圆形，即因月食之暗，虚恒为圆，而知
射景之体，原不离乎圆也。盖大地与水共有向，万物
中心之性，必以其体相趋而就矣。”

地与水皆重物，地中之空，水即实之故。

今见平原之中，突出一山，或疑地不就圆球，而不知
此无异于蚁游麦场，无从损地之形。且地特以其大
体肖球面耳，岂真如车轮器物之浑圆，毫无低昂处
乎？况其略不就圆形者，亦因其体之坚硬故耳。

“《随》天圆形” ，“地居中” 心之验。

动，绕地一周，或在东西，或正过天顶，或偏南北，其距
地远近，恒如一人目视之，时，有大小疏密不同，乃地
之蒙气使然，非星之有远近也。即在天顶，每较在地
平更小者，亦竖视横视之间气之多寡已耳。其二，天
每半出地上，半入地下。盖地居天之中，正如一点，而
人目依地面周视之，故无不得见其半乃所见之界，
即所谓“地平”是也。地平之大圈，以天顶为极平，分目
所能视之天与不能视之天，使正对南北二极，以直
角交赤道圈，此名为“正浑仪。”依此体势，可当正球。设
使二极一在上、一在下，不以直角交赤道，即名为斜
浑仪，因之亦可当斜球也。

地平有二等：一属目。人在地平面，或海面周无所阻
之物，而目之见界及之，即人可当中心周界为圈，约
得半径为六十馀里，此外不及见地，而天已半出其
上矣；一属心。人在地与海之上，虽四周无物以碍之，
而目力不能尽见天体，止以诸曜之可见者，显其半
出半入之理已耳。盖本圈定诸星出没能见与否，必
分为四象限，而各象限得九十度，则自正东及正西
起，至正南及正北止，此子午圈之定位所繇分矣。
子午圈为大圈，必过天顶及赤道南北二极，因而平
分赤道等为平行之小圈，以之定正子午焉。盖以直
角交地平，本圈可当高弧，亦可当纬度。圈随处以诸
曜至中之高，定赤道高与极出地高及诸星之纬度，
亦自较较不爽者。

又地平、子午二圈，当天外圈，故不随天行转而随地。
每见地平各处不同，子午除正南北外，其馀方亦自
不同，且实无算。今历家祇记一度一圈，其不同者共
一百八十，取其足用已耳。而本仪仅仅一地平、一子
午，盖亦约略诸圈而为之用也。

随宗动之验

“浑仪倚南北极如枢，一昼夜旋一周，令诸星并行，各
为圈，大小不等。各圈以极为心，自距极远近又不等。
譬之车轮然，其毂外之广较辐中之狭，远近迟速皆
异，而其复于元处也则同。”试令去极最远之处，有星
随天行为圈，则较两极左右之圈必大，此即赤道圈
也。赤道平分，天体相交于地平恒得半在上、半在下。
自有其枢极，亦皆与天地共一公枢极，故有距天顶
与本极出地等者，则总得昼夜平矣。其所以名“宗动
带”者，亦因其正居两极之中，令浑天平分南北故也。
依赤道测宗动，可定时刻。盖每一小时行十五度，每
二十四小时行天一周，此终古不易之定法也。虽太
阳等曜顺黄道行，而黄道斜络天上，升降亦不一，又
安所得诸曜出没之限，而齐之以定则哉？故曰：“舍赤
道别无可以测宗动也。”

较诸星出没之时，于出没之限，亦惟距赤道北者在
地平上之时多，而在下少。盖距赤道愈远，则出愈早
而没愈迟。其距赤道南者，在地平上之时少，而在下
反多。盖在赤道之极南，则出愈迟而没愈早。设一星
距南、一距北皆等，则在北居地平上之时，较在南居
地平下之时必等。反之，而北居下、南居上，其时亦等。
惟在赤道上者，则得见与不见之时等，即得东西出
入之处亦等。总之，星距赤道北，或与极高之馀度等，
必不入地平；距赤道南，或亦与极高之馀度等，亦必
不出地平。虽绕极而上下，然相去卒不远也。此北斗
之宿常见，而老人星常隐者，顺天府极高使然也。甚
至数百年后，恒星之本行，已移南北之距度，非故则
前之不见者见，前之不隐者“隐”，或亦理势之所必有
也。

随本行之验

有谓诸曜依宗动，每日西行，其所不及满一周天之
度者，即其本行。

即蔡《注》谓“日行绕地一周不及一度，月不及十三度” 是也。亦曰“右行，或东行。”

此解诸曜无两种行度相反之理，其说亦是，但未详
本行之所以然。盖诸曜本行，原不以正东正西，与赤
道平相距。其斜迤赤道之上者，时在内，时在外，而内
与外又等，则必更有一极以为诸行之枢，所谓“黄道
之极”是也。既极与道异于赤极赤道，则东西二行，自
不相悖，而诸曜右旋之名，所繇来矣。

黄道为大圈，恒斜交赤道圈上，而两圈相交，约得直
角四之一，虽古今相距，较二道略有变易，而今实得
二十三度三十一分三十秒。因斜交名为“斜圈”，故以
黄道为七政本行之道，太阳繇中道行，以心随线，名
曰“躔道”，乃依之。每日行一度。月五星当出入内外各
距之不等，各行迟速不等，而相距最远者为金、火二
星，约八度。设南北共一十六度之广者，即全黄道也。
或有限，其宽于十二度者，则从三百六十度起见，即
一宫得一度之比例也。又曰：“经周得十二宫，应纬度
宽十二度。”其理同也。

黄道交赤道正相对之点，为春秋二分；其距赤道最远，亦正相对之点，为冬夏二至。以四季分四象限，各
象限得九十度。〈或三宫〉黄极距赤道极，亦如两道最相
距之度。七政依此以行，皆以距太阳为会望远近之
序，而其本行归黄道，与宗动归赤道无异也。古有以
周天分十二宫，一宫分三十度，算在列宿天者，盖不
知恒星有本行，而今巳东移如许矣。因设一次宫，曰
“从宗动天算。”

或问：“分黄道十二宫何故？”曰：“太阴行黄道，每岁十三
转，其与太阳会合者惟十二次，又各会合之处不同。”